Document ID: 31998D0695

Komisijas Lēmums
(1998. gada 24. novembris),
ar ko paredz īpašus nosacījumus, kas reglamentē Meksikas izcelsmes zvejniecības un akvakultūras produktu importu
(izziņots ar dokumenta numuru C(1998) 3586)
(Dokuments attiecas uz EEZ)
(98/695/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1991. gada 22. jūlija Direktīvu 91/493/EEK, ar ko nosaka veselības nosacījumus zvejniecības produktu ražošanai un laišanai tirgū [1], kurā jaunākie grozījumi izdarīti ar Padomes Direktīvu 97/79/EK [2], un jo īpaši tās 11. pantu,
tā kā Komisijas eksperts ir veicis veterinārās inspekcijas vizīti Meksikā, lai pārbaudītu apstākļus, kādos zvejniecības produkti tiek ražoti, uzglabāti un nosūtīti uz Kopienu;
tā kā Meksikas likumdošanas noteikumus par zvejniecības produktu veterināro ekspertīzi un uzraudzību var uzskatīt par līdzvērtīgiem tiem, kas noteikti ar Direktīvu 91/493/EEK;
tā kā "Dirección General de Calidad Sanitaria de Bienes y Servicios (DGCSBS) de la Secretaría de Salud" iestāde Meksikā spēj efektīvi pārbaudīt spēkā esošo tiesību aktu piemērošanu;
tā kā Direktīvas 91/493/EEK 11. panta 4. punkta a) apakšpunktā minētā veselības sertifikāta iegūšanas procedūrā jāietver arī sertifikāta parauga definīcija, prasību minimums valodai(-ām), kādā(-ās) tas jāsagatavo, un tās personas ieņemamais amats, kas ir pilnvarota to parakstīt;
tā kā saskaņā ar Direktīvas 91/493/EEK 11. panta 4. punkta b) apakšpunktu uz zvejniecības produktu iepakojumiem jābūt norādei ar trešās valsts nosaukumu un izcelsmes uzņēmuma, zivju pārstrādes kuģa, saldētavas vai saldētājkuģa apstiprinājuma numuru;
tā kā saskaņā ar Direktīvas 91/493/EEK 11. panta 4. punkta c) apakšpunktu jāizveido apstiprināto uzņēmumu, zivju pārstrādes kuģu vai saldētavu saraksts; tā kā jāizveido Direktīvas 92/48/EEK [3] nozīmē reģistrētu saldētājkuģu saraksts; tā kā minētais saraksts jāizveido, pamatojoties uz DGCSBS paziņojumu Komisijai; tā kā tāpēc DGCSBS jānodrošina atbilstība noteikumiem, kas šim nolūkam noteikti Direktīvas 91/493/EEK 11. panta 4. punktā;
tā kā DGCSBS ir sniedzis oficiālas garantijas attiecībā uz atbilstību noteikumiem, kas izklāstīti Direktīvas 91/493/EEK pielikuma V nodaļā, un attiecībā uz atbilstību prasībām, kuras līdzvērtīgas minētajā direktīvā noteiktajām attiecībā uz uzņēmumu, zivju pārstrādes kuģu, saldētavu un saldētājkuģu apstiprināšanu;
tā kā šajā lēmumā paredzētie pasākumi ir saskaņā ar Pastāvīgās veterinārijas komitejas atzinumu,
IR PIEŅĒMUSI ŠO LĒMUMU.
1. pants
"Dirección General de Calidad Sanitaria de Bienes y Servicios (DGCSBS) de la Secretaría de Salud" iestāde ir Meksikas kompetentā iestāde, kas pārbauda un apliecina zvejniecības un akvakultūras produktu atbilstību Direktīvas 91/493/EEK prasībām.
2. pants
Meksikas izcelsmes zvejniecības un akvakultūras produktiem jāatbilst šādiem nosacījumiem.
1. Katram sūtījumam jāpievieno numurēts veselības sertifikāta oriģināls, kura apjoms ir viena lappuse un kas ir pienācīgi aizpildīts, parakstīts un datēts atbilstoši A pielikumā norādītajam paraugam.
2. Produktiem jābūt no apstiprinātiem uzņēmumiem, zivju pārstrādes kuģiem, saldētavām vai reģistrētiem saldētājkuģiem, kuri uzskaitīti šā lēmuma B pielikumā.
3. Izņemot neiepakotus saldētus zvejniecības produktus, kas paredzēti konservētas pārtikas ražošanai, uz visiem iepakojumiem ar neizdzēšamiem burtiem jānorāda vārds "MEKSIKA" un izcelsmes uzņēmuma, zivju pārstrādes kuģa, saldētavas vai saldētājkuģa apstiprinājuma numurs.
3. pants
1. Sertifikātus, kas minēti 2. panta 1. punktā, izstrādā vismaz vienā tās dalībvalsts oficiālajā valodā, kurā veic pārbaudes.
2. Sertifikātā jānorāda DGCSBS pārstāvja vārds, ieņemamais amats un paraksts, kā arī oficiālais zīmogs, kura krāsa atšķiras no citu norāžu krāsas sertifikātā.
4. pants
Šis lēmums ir adresēts dalībvalstīm.
Briselē, 1998. gada 24. novembrī

Labels: 3
0
18
6